Eigenamt

Eigenamt («det egne amt») var navnet på habsburgernes «eget» område rundt stamborgen deres, Habsburg i Aargau i dagens Sveits. Eigenamt hadde status som grevskap (senere fyrstegrevskap), men mistet betydningen etter at huset Habsburg hadde flyttet sitt makttyngdepunkt østover til Østerrike på 1200-tallet. Habsburgerne overlot dermed Eigenamt i 1397 til klosteret Königsfelden, som de hadde grunnlagt. I 1415 okkuperte Bern de habsburgske besittelsene i Aargau inkludert Eigenamt. Dermed var stamlandene til huset Habsburg gått tapt, men uten at disse noen gang godtok tapet. Derfor inngikk tittelen gefürsteter Graf zu Habsburg i den offisielle tiltalen av de østerrikske (erke)hertugene helt frem til monarkiets fall i 1918.

Området som ble betegnet som Eigenamt, består av dagens kommuner Birr, Birrhard, Brugg, Brunegg, Habsburg (med selve borgen), Hausen, Lupfig, Mülligen, Scherz, Schinznach-Bad og Windisch (med det forhenværende klosteret Königsfelden).

Kategori:Østerrikes historie
Kategori:Huset Habsburg
Kategori:Sveits' historie